**Luterāņu garīdznieku argumenti pret sieviešu ordināciju. Iespaidi no veiktajām intervijām**

Ph.D. filozofijā, ētikā un reliģijā Ģirts Rozners, Latvijas Universitātes Teoloģijas fakultātes lektors un pētnieks

Projekta ietvaros 2022. un 2023. gadā tika veiktās daļēji strukturētās intervijas ar Latvijas luterāņu ordinētajiem garīdz­niekiem un palīgmācītājiem. Analizējot 36 intervijas iebildumi pret sieviešu ordināciju mācītāja amatā iedalāmi četrās grupās:

(1) Argumenti, kas izriet no Bībeles interpretācijas. To pamatā ir ticība svētajiem rakstiem kā normatīvai Dieva gribai, tiek noliegts kultūras konteksts. Bībeles vēsturiski kritiskā pētniecība, kas kultūras kontekstam pievērš uzmanību, tiek uzskatīta par Bībeles neņemšanu nopietni. Tā tiek saprasta kā Rietumu dekadence un atkāpšanās no *sola scriptura* patiesības, kas ved uz morāles pagrimumu.

(2) Argumenti, kas tiek balstīti baznīcas tradīcijā. Luteriskā baznīca ir katoliskās baznīcas tradīcijas turpinātāja un šajā tradīcijā priesteri ir tikai vīrieši. Sieviešu kalpošana mācītāja amatā var būt vienīgi īslaicīgs krīzes risinājums. Interesanti, ka daļa mācītāju sieviešu ordināciju uztver kā Latvijā neaktuālu problēmu, kas tiek mākslīgi importēta no Rietumiem, bet daļa, ka tās ir paliekas no padomju savienības dzimumu vienlīdzības ideoloģijas. Līdz ar to pretošanās sieviešu ordinācijai tiek saprasta kā liecība par Latvijas baznīcas īpašo uzticību Dievam.

(3) Dzimumu atšķirībā balstītie argumenti iezīmē sievietes nepiemērotību ordinētā mācītāja amatam tās fizisko un psiholoģisko atšķirību no vīrieša dēļ. Sievietes ir sliktākas vadītājas, tās ir vājas, emocionālas un fizioloģiski nepiemērotas šī uzdevuma veikšanai.

(4) Garīdznieki bieži atsaucas arī uz personīgo pieredzi un vērojumiem. Viņuprāt, sievietes, kas tiecās uz šo amatu ir egoistiskas un ambiciozas, viņas neprot runāt sprediķus un izraisa draudzēs konfliktus.

Šo argumentu analīze liek izdarīt secinājumu, ka Svēto Rakstu arguments nav vienīgais, kas tiek izmantots diskusijā pret ordināciju un tas liecina par iemesliem, kas ir daudz dziļāki nekā ekseģēze. Lai arī mācītāji atbalsta egalitāru sabiedrību un dzimumu līdztiesību, tomēr par tās trūkumu baznīcā runā izvairīgi, dodot priekšroku hierarhiskai vīriešu varas struktūrai un argumentējot, ka baznīcai nav visās lietās jāseko pasaulei. Līdz ar to mācītāju spriedumi par sieviešu emocionālo, psiholoģisko, fizisko un arī fizioloģisko nepiemērotību ordinēta mācītāja amatam ir diskurss, kas tiek uzturēts no varas pozīcijām. Tā dalībnieki ir vīrieši un tiek lietoti argumenti, kas noniecina pretējo dzimumu. Mācītāji intervijās ļoti maz piemin kādus nozīmīgus avotus vai mūsdienu teologus, bet atsaucas uz Latvijas baznīcas autoritātēm (arhibīskapu, kapitulu un sinodi), paužot tām lojalitāti un uzticību, kas liek domāt par ievērojamu varas ietekmi uz pētāmo diskursu.

Ja runājam par garīdzniekiem, kas izteica atbalstu sieviešu ordinācijai, tad no intervijām var secināt, ka šīs pozīcijas maiņa notiek ne tik daudz ekseģētisko vai eklezioloģisko argumentu dēļ, cik balstoties individuālajā pieredzē un dzīvotajā ticībā, kas meklē pievilcīgu līdztiesības piemēru gan draudzē, gan sabiedrībā. Uz šo fenomenu ir norādījuši arī citi pētījumi (Nyhagen, 2021 un McGuire, 2008).

**Izmantotie avoti un literatūra:**

Jacobs, Dirk. “Female Ordination: A Sociological Analysis of a Debate on Rights and Religion in Flanders (Belgium) in the Mid Nineties.” *Journal of Law & Religion* 18.1 (2002/2003): 191-218.

McGuire, Meredith B. *Lived Religion: Faith and Practice in Everyday Life*. Oxford: Oxford University Press, 2008.

Nyhagen, Line. “Oppression or Liberation? Moving beyond Binaries in Religion and Gender Studies.” In Caroline Starkey and Emma Tomalin, eds. *The Routledge Handbook of Religion, Gender and Society*. London: Routledge, 2021.